এরা যত বেশি পড়ে, তত বেশি শেখে, তত কম মানে। এ চিন্তা শুধু যে হীরকের রাজার, তা নয়। যুগে যুগে একনায়কতন্ত্র এবং স্বৈরাচার ছাত্রসমাজ তথা শিক্ষা প্রতিষ্ঠানকে ঠিক এই চোখেই দেখে এসেছে। আর তারাই সবার প্রথমে হয়ে উঠেছে মগজ-ধোলাইয়ের লক্ষ্য। পুরনো যা কিছু গ্রন্থ— বেদ, উপনিষদ, হিতোপদেশ— হীরকরাজ সব ভস্ম করে ছাত্রদের কানে দিয়েছিলেন রাজমন্ত্র। বর্তমানের গণতান্ত্রিক ব্যবস্থাতেও এ দেশের কেন্দ্রীয় সরকার ঠিক একইভাবে বিশ্ববিদ্যালয়গুলিতে মগজ-ধোলাইয়ের প্রয়াস নিচ্ছে। মন্ত্র একটাই— হিন্দুত্ববাদ।
মোটামুটিভাবে শিক্ষার এই রাজনীতিকরণের প্রক্রিয়া ত্রিস্তরীয় ব্যবস্থার মতো। প্রথম স্তরে শিক্ষা বিভাগের সমস্ত গুরুত্বপূর্ণ পদে নিজেদের লোক বসানো। দ্বিতীয় স্তরে পাঠ্যপুস্তকের ব্যাপক রদবদল করে আপন মতাদর্শ স্থাপন। তৃতীয় স্তরে কলেজ ও বিশ্ববিদ্যালয়ের পড়ুয়াদের একাংশের মনে সরাসরি হিন্দুত্ববাদের বীজ বপন করা এবং নানাভাবে সেই মনোভাব ছড়িয়ে দেওয়ার প্রয়াস। সাম্প্রতিককালে দিল্লির জওহরলাল নেহরু বিশ্ববিদ্যালয়, হায়দরাবাদ বিশ্ববিদ্যালয় এবং যাদবপুর বিশ্ববিদ্যালয়ের ঘটনা এই প্রক্রিয়ারই স্পষ্ট ইঙ্গিত দেয়। 
দেশের প্রায় সমস্ত অগ্রগণ্য বিশ্ববিদ্যালয়ে সুপরিকল্পিতভাবে চলছে হিন্দুত্ববাদের অস্ত্রে শাণ দেওয়ার প্রয়াস। সঙ্গে থাকছে পাঠক্রম বদল। বিজেপি এবং আরএসএসের এই মিলিত প্রয়াস অবশ্য ভারতে নতুন কিছু নয়। সেই ১৯৯৯ সালের পুনর্নিবাচনে এনডিএ সরকার গড়ে ওঠার পরেই বিজেপি’র নেতৃত্বে স্কুলশিক্ষার জাতীয় পাঠক্রম নির্ধারক সংস্থায় রদবদল ঘটানো হয়। যার লক্ষ্য ছিল ভারতের নতুন ইতিহাস রচনা। সে ইতিহাসে হিন্দুরাই যাবতীয় শিল্প-স্থাপত্য ও সাহিত্য সৃষ্টির গৌরব লাভ করেন। মুসলিমেরা চিহ্নিত হন দস্যু বা বিনাশকারী হিসেবে। সেখানে বলা হয়, এ দেশ আর্যদের এবং বাকি সকলেই বহিরাগত। আর্যগরিমা যুক্ত করতে ‘হরপ্পা সভ্যতা’ রাতারাতি হয়ে যায় ‘সরস্বতী সভ্যতা’। 
সেই ট্র্যাডিশনই সমানে চালিয়ে বর্তমান কেন্দ্রীয় সরকার শিক্ষাক্ষেত্রে আরও চড়া করতে চাইছে আরএসএসপন্থী হিন্দুত্বের সুরটিকে। স্কুল-কলেজে হিন্দুত্ববাদী ব্যাখ্যা সংবলিত রামায়ণ-মহাভারত-গীতা অবশ্যপাঠ্য করা সেই প্রয়াসেরই অঙ্গ। অথচ আদপে এই সব মহাকাব্যের কোথাও কোনও হিন্দুত্বের গরিমা নেই। থাকার কথাও নয়। কারণ, প্রাতিষ্ঠানিক ধর্ম হিসেবে হিন্দুধর্মের নির্মাণ অনেক পরের ঘটনা। মহাকাব্যে আছে ভাল-মন্দ, ধর্ম-অধর্মের তত্ত্ব। আর সেটাই আরএসএসের হাতে হয়ে উঠছে হিন্দুত্ববাদের বড় অস্ত্র। যা আছড়ে পড়ছে শিক্ষাব্যবস্থায়। 
শিক্ষার এই রাজনীতিকরণও অবশ্য বিজেপি এবং আরএসএসের স্বকীয় পন্থা নয়। ১৮১৯ সালে অস্ট্রিয়ার হ্যাবসবার্গ শাসনকে টিকিয়ে রাখতে মরিয়া মেটারনিকও একই পথ নিয়েছিলেন। ছাত্রসমাজের মন থেকে বৈপ্লবিক আদর্শ মুছে ফেলতে চালু করেছিলেন ‘কার্লসবাড ডিক্রি’। শিক্ষাব্যবস্থায় নেমে এসেছিল কঠোর সেন্সর-প্রথা। রাষ্ট্রীয় কড়া পাহারায় রাখা হয়েছিল শিক্ষাব্যবস্থা, শিক্ষক এবং পড়ুয়াকে। পোড়ানো হয়েছিল সমস্ত বৈপ্লবিক গ্রন্থ। অস্ট্রিয়ার সীমানা দিয়ে যাতে আর সেসব ফের ঢুকতে না-পারে, তার ব্যবস্থাও পাকা 
করা হয়েছিল।
১৯০২ সালের ভারত দেখেছে লর্ড কার্জনের হাতে শিক্ষাক্ষেত্র নিয়ন্ত্রণ। তাঁর দাওয়াই ছিল পাঁচ দফা। সেই সূত্রেই ১৯০৪ সালে পাশ হয় ‘ভারতীয় বিশ্ববিদ্যালয় আইন’। সব কলেজ চলে আসে বিশ্ববিদ্যালয়ের অধীনে। ছাত্রসমাজের উপর ব্রিটিশ সরকারের নজরদারি শুরু হয়। লক্ষ্য— জাতীয়তাবাদী ভাবনার মূলোৎপাটন।
১৯৩০ সালের জার্মানিতে হিটলার তাঁর নাৎসি আদর্শ প্রচারে শিক্ষাব্যবস্থাকেই হাতিয়ার করেছিলেন। অস্বাভাবিক দ্রুততায় ভিন্নপন্থায় বিশ্বাসী শিক্ষকদের সরিয়ে দেওয়া হয়। আর যাঁরা থেকে যান, তাঁরা বাধ্য হন আনুগত্যের শপথ নিতে। নাৎসি আদর্শের প্রতি অবিচল আস্থা রাখতে। 
এ ব্যাপারে বিশেষ পিছিয়ে ছিলেন না স্তালিনও। তাঁর আমলে রাশিয়া এবং পূর্ব ইউরোপে সমস্ত পাঠ্যপুস্তক বদলে ফেলা হয়েছিল। ছোট্ট পড়ুয়াকেও শেখানো হতো— ‘স্তালিন একজন মহান নেতা’। 
সেই একই আদলে এ দেশের বর্তমান শিক্ষাব্যবস্থা আক্রান্ত হচ্ছে। চলছে হিন্দুত্বের যন্তরমন্তরে মগজ-ধোলাই। হিন্দুত্ববাদ থেকেই জেগে-ওঠা জঙ্গি জাতীয়তাবাদ মাঝে মাঝে তার ধারাল নখ-দাঁত বার করছে। ছিঁড়ে ফেলতে চাইছে কানহাইয়া কুমারদের। দেশের ঐতিহ্যকে বুড়ো আঙুল দেখিয়ে চড়া হচ্ছে জাতীয়বাদের সুর। বিরোধী কণ্ঠস্বরকে স্তব্ধ করতে চাইছে। সেই হিন্দুত্ববাদী চেতনাই হায়দরাবাদ বিশ্ববিদ্যালয়ে দলিত গবেষক-ছাত্র রোহিত ভেমুলাকে আখ্যা দিয়েছে ‘দেশদ্রোহী’ এবং ‘জাতীয়তাবাদ বিরোধী’। শুধু তাই নয়, পড়ুয়াকে শিক্ষা প্রতিষ্ঠান থেকে বহিষ্কৃতও হতে হয়েছে। শেষ পর্যন্ত কেউ ধরছেন আত্মহননের পথ ! 
এখন যাদবপুর বিশ্ববিদ্যালয়ে হিন্দুত্ববাদের আওয়াজ ক্রমশ চড়া হচ্ছে। অর্থাৎ, কেন্দ্রীয় সরকার ভবিষ্যতে হিন্দুত্ববাদী ফাশিস্ত রাষ্ট্রকাঠামো গঠনের ভিত্তিটাকেই মজবুত করতে চাইছে এসবের মধ্য দিয়ে। বিশ্ববিদ্যালয়ের পড়ুয়াদের একাংশের 
মস্তিষ্ক-প্রক্ষালন তারই ইঙ্গিতবাহী। 
মধ্যযুগে বিশ্ববিদ্যালয়গুলির সৃষ্টির পিছনে ছিল যুক্তিবাদ। ব্যক্তিস্বাতন্ত্র্যবাদ, রাজকীয় ভাবনা এবং চার্চের দাপটের বাইরে থাকার ইচ্ছা। সেই সময়েই প্যারিস বিশ্ববিদ্যালয়ে কখনও পোপের, কখনও রাজশক্তির হস্তক্ষেপের বিরুদ্ধে সংগ্রাম হয়েছে। কখনও প্রতিক্রিয়াশীলতার প্রতিরোধে তৎপর হয়েছে ঐতিহ্যশালী সেই বিশ্ববিদ্যালয়। আত্মশক্তিতে সবল এই সব বিশ্ববিদ্যালয় ১৩-১৪ শতকে ইউরোপের 
শিক্ষা-সংস্কৃতিতে অনন্যসাধারণ ভূমিকা নিয়েছিল।
■ দিল্লির জওহরলাল নেহরু বিশ্ববিদ্যালয়, হায়দরাবাদ বিশ্ববিদ্যালয় বা যাদবপুর বিশ্ববিদ্যালয় কি সেই একই পথ অনুসরণ করতে পারে না?
(লেখক শিবপুর দীনবন্ধু কলেজে ইতিহাসের শিক্ষক।
মতামত নিজস্ব)